«ሰብዓዊ መብት እንዲጠበቅ ሕግና ሕግ ብቻ መከበር አለበት» አምባሳደር ጥሩነህ ዜና የቀድሞው የሰብዓዊ መብት ኮሚሽን ኮሚሽነር
አዲስ አበባ፡- «የዜጎች ሰብዓዊ መብት እንዲጠበቅ ሕግና ሕግ ብቻ መከበር አለበት» ሲሉ የቀድሞው የሰብዓዊ መብት ኮሚሽን ኮሚሽነር አምባሳደር ጥሩነህ ዜና ገለፁ፡፡ አምባሳደር ጥሩነህ ከአዲስ ዘመን ጋዜጣ ጋር ባደረጉት ቃለ ምልልስ እንደተናገሩት፤ በአሁኑ ወቅት ከሰብዓዊ መብት አኳያ እየተሰራ ያለው ሥራ በጣም ጥሩ ነው፡፡ ነገር ግን ሁሉም ነገር የተመጣጠነና በልኩ ሊሆን ይገባል፡፡ በመሆኑም የዜጎች ሰብዓዊ መብት እንዲከበር ሕግና ሕግ ብቻ መከበር ይኖርበታል፡፡ «የመንግሥት ዋናው ሥራ የዜጎችን ሕይወት መጠበቅ ነው፡፡ ትልልቅና ጠንካራ አቅም ካላቸው ተፅዕኖ ፈጣሪ አካላትም ደካማውን መጠበቅ የግድ ይለዋል፡፡» ያሉት አምባሳደሩ፣ ሕዝቡ ግብር ከሚከፍልበት አንዱ ነገር ንብረቱን ከዘራፊዎች  እንዲታደግለትም ጭምር መሆኑ ሊዘነጋ እንደማይገባም አመልክተዋል፡፡ «ይህን ተግባሩን ካላከናወነ መንግሥት የለም፤ መንግሥት ከሌለ ደግሞ ሰብዓዊ መብትም አይኖርም፡፡» ያሉት አምባሳደር ጥሩነህ፣ በሕዝብ ስም ሊናገር የሚችለው የተመረጠ መንግሥት ብቻ እንደሆነም አስገንዝበዋል፡፡ መንግሥትም መብት ሊያገኝ የሚችለው ከሕዝብ መሆኑን ጠቅሰው፣በገንዘብ አቅም ተቀባይነትን ማግኘት እንደማይቻል አስገንዝበዋል፡፡ እርሳቸው እንደተናገሩት፤ በሰብዓዊ መብት አያያዙ አሁን እየታየ ያለው መልካም በመሆኑ መቀጠል አለበት፡፡ በማስተዳደሩ በኩል መወሰን ያለበት መንግሥትና መንግሥት ብቻ መሆን ያለበት ሲሆን፣ እያንዳንዱ በየመንደሩ ከወሰነ ግን አስቸጋሪ ሊሆን እንደሚችል መታወቅ ይኖርበታል፡፡ ሕዝቡ
በአገሩ ጉዳይ የሚቀድመው እንደሌለው ያስታወሱት አምባሳደር ጥሩነህ፣ ዛሬም ቢሆን አገር አትፈርስም በሚል ቅንነት ከችግር ጋር የሚጋፈጥ እንደሆነ አመልክተዋል፡፡ ስለዚህም እርሱ የገነባውን አገር ከመፍረስ መጠበቅና በጥንቃቄም መያዝ ከእያንዳንዱ ዜጋ የሚጠበቅ መሆኑን አስረድተዋል፡፡ የዚህች አገር ባለቤት በገጠሪቷ የኢትዮጵያ ክፍል የሚኖረው አርሶ አደሩም ጭምር እንጂ አፈኛው ብቻ እንዳልሆነ ጠቅሰዋል፡፡ ኢትዮጵያ ዛሬ አንድ ሆና እንድትቀጥል የመቻሏ ምስጢርም ከአደዋ ጀምሮ እስካሁን በሚሊዮን የሚቆጠሩ ዜጎቿ በከፈሉት መስዋዕትነት መሆኑ ሊዘነጋ እንደማይገባ አመልክተው፤ የዚያን ሕዝብ ጉስቁልናና መስዋዕትነት ሁሌም ቢሆን ማስታወስ ተገቢ መሆኑን አስታውቀዋል፡፡ የዜጋው የመሞት መንስዔ በሱ ሞት አገር ትቀጥል ዘንድ እንደሆነም አፅንዖት ሰጥተው ተናግረዋል፡፡ 